
Евразиялык экономикалык бирликтин бажы аймагында өсүмдүктөр карантинин камсыз кылуунун бирдиктүү эрежелерин жана нормаларын бекитүү жөнүндө

Санитардык, ветеринардык-санитардык жана карантиндик фитосанитардык чараларды колдонуу жөнүндө протоколдун 19-пунктуна (2014-жылдын 29-майындагы Евразиялык экономикалык бирлик жөнүндө келишимге карата № 12 тиркеме) жана Жогорку Евразиялык экономикалык кеңештин 2014-жылдын 23-декабрындагы № 98 чечими менен бекитилген Евразиялык экономикалык комиссиянын Иш регламентине карата № 1 тиркеменин 59-пунктуна ылайык, Евразиялык экономикалык комиссиянын Кеңеши чечти:
1. Евразиялык экономикалык бирликтин бажы аймагында өсүмдүктөрдүн карантинин камсыз кылуунун тиркелген бирдиктүү эрежелери жана нормалары бекитилсин.
2. Ушул Чечим 2017-жылдын 1-июлунан тартып күчүнө кирет. 

БЕКИТИЛДИ 
Евразиялык экономикалык комиссиянын Кеңешинин 2016-жылдын 30-ноябрындагы № 159 чечими менен 

Евразиялык экономикалык бирликтин бажы аймагында өсүмдүктөрдүн карантинин камсыз кылуунун бирдиктүү эрежелери жана нормалары
I. Жалпы жоболор
1. Ушул документ Санитардык, ветеринардык-санитардык жана карантиндик фитосанитардык чараларды колдонуу жөнүндө протоколдун 19-пунктуна (2014-жылдын 29-майындагы Евразиялык экономикалык бирлик жөнүндө келишимге карата № 12 тиркеме) ылайык иштелип чыккан.
2. Ушул документте төмөндөгүлөрдү билдирген түшүнүктөр колдонулат: 
«зыяндуу организм» – өсүмдүктөр же өсүмдүк өнүмдөрү үчүн зыяндуу өсүмдүктөрдүн, жаныбарлардын же патогендүү агенттердин ар кандай түрү, ар түрдүүлүгү же биотиби;
«карантиндик фитосанитардык текшерүү» – бул аймакта, өндүрүш ордунда же башка карантинге алынуучу объектте болгон карантиндик объекттерди табуу үчүн белгилүү бир мезгил аралыгында Евразиялык экономикалык бирликтин мүчө мамлекетинин өсүмдүктөрдүн карантини боюнча ыйгарым укуктуу органы тарабынан өткөрүлгөн иш-чаралар;
«карантиндик объекттин очогу» – карантиндик объекттин табылган изоляцияланган популяциясы же бул зонада акклиматташтырылган карантиндик объекттин популяциясынын санынын бир кыйла кескин көбөйүшү;
«карантинге алынуучу объекттин менчик ээси (пайдалануучусу)» – карантинге алынуучу объекттин менчик ээси же карантинге алынуучу объекттин ээсинин атынан бүтүмдөрдү жана (же) башка иш-аракеттерди аткарууга ыйгарым укуктуу башка жак.
3. Ушул документте колдонулган башка түшүнүктөр 2014-жылдын 29-майындагы Евразиялык экономикалык бирлик жөнүндө келишимде, Бажы бирлигинин Бажы кодексинде жана 1951-жылдын 6-декабрындагы Өсүмдүктөрдүн карантини жана аларды коргоо боюнча эл аралык конвенцияда (мындан ары – Конвенция) белгиленген маанилерде колдонулат. 
II. Карантиндик фитосанитардык текшерүүлөр
4. Карантинге алынуучу объекттер карантиндик фитосанитардык текшерүүгө жатат.
5. Карантиндик фитосанитардык текшерүүлөр Евразиялык экономикалык бирликтин мүчө мамлекетинин өсүмдүктөрдүн карантини боюнча ыйгарым укуктуу органы тарабынан (мындан ары – Бирлик, мүчө мамлекет, ыйгарым укуктуу орган) төмөнкү максаттарда жүргүзүлөт:
а) карантиндик объекттерди эрте табуу;
б) карантиндик объекттердин очогунун чектерин белгилөө (тактоо);
в) Бирликтин карантиндик объекттеринин бирдиктүү тизмегин (мындан ары – бирдиктүү тизме) жана Евразиялык экономикалык бирликтин бажы чек арасында жана бажы аймагында карантинге алынуучу продукцияларга жана карантинге алынуучу объекттерге карата коюлуучу бирдиктүү карантиндик фитосанитардык талаптарды (мындан ары – бирдиктүү карантиндик фитосанитардык талаптар) актуалдаштыруу.
6. Карантиндик фитосанитардык текшерүүлөр ыйгарым укуктуу орган бекиткен планга ылайык жүргүзүлөт.
7. Карантинге алынуучу объекттерге карантиндик фитосанитардык текшерүүлөрдү жүргүзүү боюнча иш-чараларды пландаштыруу төмөнкүлөр аркылуу аныкталат:
а) мүчө мамлекетти административдик-аймактык бөлүү;
б) карантиндик объекттин жана (же) зыяндуу организмдин биологиясы;
в) карантиндик объекттер менен жабыркаган кожоюн өсүмдүктөрдүн (өстүрүлгөн жана жапайы өсүүчү) таралышы;
г) карантиндик объекттин киришине жана таралышына мүмкүндүк берген жолдор;
д) карантинге алынуучу продукцияны сактоо, өндүрүү, кайра иштетүү, сатуу жана утилдештирүү жайлары;
е) чогулган түшүмдү концентрациялоо жерлери;
ж) маданий өсүмдүктөрдүн колдонулган сорттору.
8. Карантиндик фитосанитардык текшерүүлөрдү жүргүзүү боюнча иш-чараларды пландоодо жана уюштурууда төмөндөгүлөр өзгөчө көңүл бурууну талап кылат:
а) себилүүчү жана отургузулуучу материалды өстүрүү үчүн арналган өндүрүш жайы жана участоктору;
б) импорттук себилүүчү жана отургузулуучу материалдар айдалган жана отургузулган жерлер.
9. Карантиндик фитосанитардык текшерүүлөрдү жүргүзүү убактысы төмөндөгүдөй аныкталат:
а) карантиндик объекттерди өнүктүрүү цикли менен;
б) карантиндик объекттер менен жабыркаган өсүмдүктөрдү өстүрүү фазасы менен;
в) карантиндик объекттердин очогун чектөө жана жоюу программаларын өткөрүү убактысы менен.
10. Карантиндик фитосанитардык текшерүүлөр карантиндик фитосанитардык текшерүүнү өткөрүү усулуна ылайык жүргүзүлөт.
[bookmark: _GoBack]11. Карантиндик фитосанитардык текшерүүлөрдүн жыйынтыктары мүчө мамлекеттин мыйзамдарына ылайык жол-жоболоштурулат жана мүчө мамлекеттердин аймактарынын каратиндик фитосанитардык абалын белгилөө үчүн негиз болуп эсептелет.
12. Карантинге алынуучу объекттердин менчик ээлери (пайдалануучулары) карантинге алынуучу объекттерине карантиндик объекттердин барлыгына текшерүү жүргүзүүгө жана алар табылган учурда бул тууралуу мындай карантинге алынуучу объекттер жайгашкан аймактагы мүчө мамлекеттин ыйгарым укуктуу органына маалымдоого милдеттүү.
13. Карантинге алынуучу объекттерди табуу жана алар менен күрөшүү, ошондой эле алардын очокторун чектөө жана жоюу боюнча иш-чаралар мүчө мамлекеттин мыйзамдарында каралган каражаттардын эсебинен жүргүзүлөт.
14. Ыйгарым укуктуу органдар жыл сайын өз мамлекеттеринин аймагындагы карантиндик фитосанитардык абал тууралуу маалымат алмашат, ошондой эле аталган маалыматты «Интернет» маалыматтык-телекоммуникациялык желесиндеги Бирликтин расмий сайтына жарыялоо үчүн Евразиялык экономикалык комиссиясына берет.

III. Карантинге алынуучу продукцияларды жана карантинге алынуучу объекттерди зыянсыздандыруу
15. Мүчө мамлекетттердин аймактарында карантинге алынуучу продукцияны жана карантинге алынуучу объекттерди зыянсыздандыруу (мындан ары - зыянсыздандыруу) боюнча иштерди жүргүзүү максаттары төмөндөгүлөр болуп эсептелинет:
а) Бирликтин бажы аймагында карантиндик фитосанитардык коопсуздукту камсыздоо;
б) мүчө мамлекеттердин аймагында карантиндик объекттердин интродукциясынын жана таралышынын алдын алуу;
в) Бирликтин бажы аймагынан карантинге алынуучу продукцияны экспорттоодо Конвенциянын, импортер-өлкөлөрдүн жана өсүмдүктөрдүн карантини жаатындагы мүчө мамлекеттердин эл аралык келишимдеринин талаптарын аткаруу;
г) зыянсыздандырууну өткөрүүдө адамдардын саламаттыгына зыян келтирүү коркунучун азайтуу жана курчап турган чөйрөнү сактоо.
16. Зыянсыздандыруу мүчө мамлекеттин мыйзамдарынын талаптарына ылайык карантиндик объекттерди жок кылуу, жоготуу, стерилдөө (репродуктивдүү жөндөмдүүлүгүнөн ажыратуу) же алардын жашоого жөндөмдүүлүгүн химиялык, физикалык, биологиялык, механикалык, термикалык же башка ыкмалар менен ажыратуу максатында жүргүзүлөт.
17. Зыянсыздандыруу аймагында өткөрүлүп жаткан мүчө   мамлекеттин мыйзамдарына ылайык зыянсыздандырууну өткөрүүгө укугу бар уюмдар тарабынан зыянсыздандыруу өткөрүлөт. 
18. Зыянсыздандыруу боюнча иштерди өткөрүүгө уруксат берилген уюмдардын ишмердигине ыйгарым укуктуу орган контроль жүргүзөт.
19. Мүчө мамлекеттерде зыянсыздандыруу боюнча иштерди өткөрүүгө уруксат берилген уюмдарды эсепке алуу жүргүзүлөт.
20. Карантинге алынуучу объекттерде карантиндик обьекттер табылган учурда мындай карантинге алынуучу объекттер мүчө мамлекеттердин мыйзамдарына ылайык зыянсыздандырылууга тийиш.
IV. Фитосанитардык сертификаттоо
21. Мүчө мамлекеттин фитосанитардык сертификаттоо тутуму бул мамлекеттин мыйзамдарына ылайык түзүлөт.
22. Экспорттоочу мүчө мамлекеттин ыйгарым укуктуу органы фитосанитардык сертификаттоо тутумунун иштөөсүн түзүү жана камсыз кылуу, фитосанитардык сертификаттарды берүү боюнча өзгөчө ыйгарым укуктарга, ошондой эле өз мамлекетинин мыйзамдарынын талаптарынын аткарылышын камсыз кылуучу башкаруу тутумуна ээ болууга тийиш.
23. Ыйгарым укуктуу орган карантинге алынуучу продукциянын импортер-өлкөлөрдүн фитосанитардык талаптарына шайкеш келүүчүлүгүн тастыктоо максатында фитосанитардык сертификаттоо тутумунун иштөөсүн камсыз кылууга, ал эми карантинге алынуучу продукция бир мүчө мамлекеттин аймагынан башка мүчө мамлекеттин аймагына алынып өткөндө – бирдиктүү карантиндик фитосанитардык талаптарга ылайык келүүгө тийиш.
24. Ыйгарым укуктуу орган бир мүчө мамлекеттин аймагынан башка мүчө мамлекеттин аймагына ташып чыгарылган же реэкспорттолгон жана алынып өткөн карантинге алынуучу продукцияга импортер-өлкөнүн фитосанитардык талаптарына же бирдиктүү карантиндик фитосанитардык талаптарга бул продукциянын шайкештигин тастыктай турган фитосанитардык сертификатты берет.
25. Ыйгарым укуктуу органдын кызматкерлери фитосанитардык сертификаттарды жол-жоболоштуруу жана берүү боюнча функцияларды аткаруу үчүн көндүмдөргө жана техникалык квалификацияга ээ болуусу керек. Экспорттоочу мүчө мамлекеттин ыйгарым укуктуу органынын кызматкерлерине импортер-өлкөнүн фитосанитардык талаптары жөнүндө расмий маалыматы ачык болууга тийиш. Ыйгарым укуктуу органдын кызматкерлеринин фитосанитардык сертификаттоонун жыйынтыктарында жеке кызыкчылыгы болбошу керек.
26. Экспорттоочу мүчө мамлекеттин ыйгарым укуктуу органы фитосанитардык сертификаттоонун бардык жол-жоболору боюнча документтерди жүргүзүү жана эсепке алуу тутумун түзүү жана колдоо боюнча милдеттенмени өз мойнуна алат. Ыйгарым укуктуу органдарда бардык аталган жол-жоболор боюнча колдонмолор жана нускамалар болууга тийиш, ошондой эле ал фитосанитардык сертификаттарды берүүдөн мурунку бардык иш-аракеттерди эсепке алууну жүргүзүүнү камсыздашы зарыл.
27. Ыйгарым укуктуу органдар карантинге алынуучу продукцияны өз ара жеткирүүдө, ошондой эле үчүнчү өлкөлөр менен экспорттук-импорттук операцияларды жүргүзүүдө табылган бузуу учурлары жөнүндө бири-бирине маалымдашат.
28. Ыйгарым укуктуу органдын башкаруу тутуму төмөндөгүлөргө мүмкүндүк түзүшү керек:
а) фитосанитардык сертификаттоо тутумунун иштөөсүнө жооптуу кызматкерди же түзүмдүк бөлүмдү аныктоого;
б) фитосанитардык сертификаттоого жооптуу ыйгарым укуктуу органдын кызматкерлеринин кызматтык милдеттерин аныктоого;
в) фитосанитардык сертификаттоо үчүн жооптуу кызматкерлерден тиешелүү маалыматты алуу каналдарын аныктоого;
г) фитосанитардык сертификаттоо тутумунун иштөөсү үчүн керек болгон тиешелүү квалификацияга жана көндүмдөргө, ыйгарым укуктарга ээ болгон ыйгарым укуктуу органдын кызматкерлерин жалдоого жана (же) укук берүүгө;
д) фитосанитардык сертификаттоо тутумунун иштөөсүн өркүндөтүү маселелери боюнча такай негизде тренингдерди өткөрүүнү камсыздоого.
29. Фитосанитардык сертификаттоо тутумунун  иштөөсүн камсыздоо максатында ыйгарым укуктуу орган төмөнкү функцияларды жүзөгө ашырууга тийиш:
а) фитосанитардык сертификаттоону жүзөгө ашыруу жана ыйгарым укуктуу органдын кызматкерлерине тиешелүү маалыматты жеткирүү максатында импортер-өлкөлөрдүн фитосанитардык талаптары тууралуу маалыматты иштеп чыгуу, сактоо жана актуалдаштыруу;
б) фитосанитардык сертификаттоо менен байланышкан карантинге алынуучу продукциялардын үлгүлөрүн жеткире кароону, тандоону жана талдоону өткөрүү;
в) карантиндик объекттерди жана жөнгө салынуучу карантиндик эмес зыяндуу организмдерди табуу жана идентификациялоо;
г) текшерүүлөрдү жана мониторингди өткөрүү, ошондой эле фитосанитардык сертификаттардагы карантинге алынуучу продукциянын импортер-өлкөлөрдүн фитосанитардык талаптарына ылайыктыгын тастыктоо максатында контролду жүргүзүү;
д) фитосанитардык сертификаттарды жол-жоболоштуруу жана берүү;
е) фитосанитардык сертификаттоонун жол-жоболорунун колдонулушун жана жүргүзүлүшүнүн тууралыгын текшерүү;
ж) шайкеш эместик тууралуу нотификацияны изилдөө жана оңдоп-түзөө чараларын (керек болгондо) колдонуу;
з) берилген фитосанитардык сертификаттардын жана башка документтердин көчүрмөлөрүн сактоо;
и) фитосанитардык сертификаттоо тутумдарынын натыйжалуулугун талдоо;
к) ыйгарым укуктуу органдын кызматкерлерин окутуу;
л) карантинге алынуучу продукциянын фитосанитардык сертификаттоодон өткөргөндөн кийин аны экспорттогон учурга чейин тиешелүү жол-жоболор аркылуу фитосанитардык коопсуздугун камсыздоо.
30. Фитосанитардык сертификаттоо жол-жобосун жүргүзүү максатында белгилүү бир функцияларды аткаруу (фитосанитардык сертификаттарды жол-жоболоштуруу жана берүү боюнча функциялардан тышкары) ыйгарым укуктуу органга караштуу уюмга жүктөлүшү мүмкүн. 
31. Фитосанитардык сертификат импортер-өлкөлөрдүн фитосанитардык талаптарына ылайык берилет.
32. Экспорттоочу мүчө мамлекеттин ыйгарым укуктуу органы Конвенцияда белгиленген тартипте бериле турган импортер-өлкөлөрдүн фитосанитардык талаптары тууралуу расмий актуалдуу маалыматтан кабардар болушу керек. 
33. Ыйгарым укуктуу орган фитосанитардык сертификаттоо жол-жобосун өткөрүү үчүн жабдуулар, техникалык каражаттар, материалдар жана аспаптар менен камсыз кылынууга тийиш.
34. Ыйгарым укуктуу орган өткөрүлүүчү фитосанитардык сертификаттоо жол-жобосун документтештирүү жана маалыматтарды эсепке алууну жүргүзүү тутумуна (фитосанитардык сертификаттоо жол-жобосуна кирген документтерди сактоону жана издөөнү кошо) ээ болушу керек. Бул тутум фитосанитардык сертификаттарды көзөмөлдөөгө мүмкүндүк түзүүгө тийиш.
35. Ыйгарым укуктуу органда төмөнкүлөрдү кошо алганда фитосанитардык сертификаттоонун бардык жол-жоболору боюнча колдонмолор жана нускамалар болушу керек:
а) Бирликтин укугуна кирген, Евразиялык экономикалык комиссиянын актыларына жана өсүмдүктөрдүн карантини жаатындагы эл аралык укуктарга ылайык фитосанитардык сертификаттоо менен байланышкан конкреттүү иш-аракеттерди аткарууга;
б) импортер-өлкөнүн өсүмдүктөрдүн карантини жана аларды коргоо боюнча улуттук уюмунан алынган шайкеш эместик тууралуу нотификацияны иликтөө, анын ичинде мындай териштирүүнүн жыйынтыктары тууралуу аталган уюмдун суроо-талабы боюнча отчетту берүү;
в) жараксыз же жасалма фитосанитардык сертификаттарды берген учурларды териштирүү.
36. Ыйгарым укуктуу орган фитосанитардык сертификаттоо менен байланышкан бардык жол-жоболорго тиешелүү болгон маалыматтардын сакталышын камсыздоого тийиш. Бардык фитосанитардык сертификаттардын көчүрмөлөрү алардын аныктыгын тастыктоо жана көзөмөлдөө жүргүзүү үчүн ыйгарым укуктуу органда белгиленген мезгил аралыгында, бирок 1 жылдан кем эмес мөөнөткө сакталышы керек. 
37. Ыйгарым укуктуу органдар фитосанитардык сертификаттоо менен байланышкан жол-жоболорду документтештирүү тутумунун бирдейлигин камсыздайт жана маалыматтарды иштеп чыгуу, сактоо жана издөөнүн корголгон тутумун колдонот. 
38. Расмий маалыматтар ыйгарым укуктуу органдын Конвенцияга ылайык аныкталган байланышуучу кишисинин дарегине жана белгиленген байланышуучу киши тарабынан башка жактардын дарегине жиберилет. Ыйгарым укуктуу орган фитосанитардык сертификаттоо менен байланышкан конкреттүү маселелерге жана (же) иш-чараларга жооптуу (мисалы, ылайык эместик тууралуу нотификациялар боюнча) башка байланышуучу кишилерди дайындай алат.
39. Импорттоочу мүчө мамлекеттин ыйгарым укуктуу органы экспортоочу өлкөнүн өсүмдүктөрдүн карантини жана аларды коргоо боюнча улуттук уюмуна өз мамлекетинин фитосанитардык талаптары тууралуу маалыматты (экспортер-өлкөнүн өсүмдүктөрдүн карантини жана аларды коргоо боюнча улуттук уюмдун расмий байланыш дареги аркылуу) так жана ачык формада бериши керек. Аталган маалымат өсүмдүктөрдүн карантини жана аларды коргоо боюнча регионалдык уюм аркылуу да таратылышы мүмкүн же Бириккен Улуттар уюмунун Азык-түлүк жана айыл-чарба уюмунун расмий тилдеринин биринде (англис тилинде же орус тилинде) «Интернет» маалыматтык-телекоммуникациялык желесиндеги эл аралык фитосанитардык порталда жарыяланат. 
40. Экспорттоочу мүчө мамлекеттин ыйгарым укуктуу органы бул өлкөнүн фитосанитардык талаптарын тактоо жана тастыктоо үчүн импортер-өлкөнүн Конвенцияга ылайык аныкталган байланышуучу кишиси менен байланышта болушу зарыл.
41. Эгерде фитосанитардык сертификаттоо аяктагандан кийин экспорттоочу мүчө мамлекеттин ыйгарым укуктуу органына экспорттолгон жүк импортер-өлкөнүн фитосанитардык талаптарына шайкеш келбегендиги белгилүү болсо, ыйгарым укуктуу орган кыска мөөнөттүн ичинде импортер-өлкөнүн өсүмдүктөрдүн карантини жана аларды коргоо боюнча улуттук уюмунун Конвенцияга ылайык аныкталган байланышуучу кишисине же импортер-өлкөнүн өсүмдүктөрдүн карантини жана аларды коргоо боюнча улуттук уюму дайындаган фитосанитардык чараларды колдонуу менен байланышкан конкреттүү маселелерге жана (же) иш-чараларга жооптуу башка байланышуучу кишиге кабарлашы керек.
42. Карантинге алынуучу продукцияны импорттоодо ылайык келбөөчүлүк (бузуулар) табылган учурда импорттоочу мүчө мамлекеттин ыйгарым укуктуу органы импорттоочу мүчө мамлекеттин мыйзамдарында жана өсүмдүктөрдүн карантини жаатындагы эл аралык укуктарда белгиленген тартипте экспортер-өлкөнүн өсүмдүктөрдүн карантини жана аларды коргоо боюнча улуттук уюмуна нотификация жиберет. 

V. Мүчө мамлекеттердин аймактарында бирдиктүү тизмени түзүү жана карантиндик объекттерди жөнгө салуу

43. Бирдиктүү тизме ыйгарым укуктуу органдардын сунуштарынын негизинде түзүлөт.
44. Зыяндуу организмди бирдиктүү тизмеге киргизүү үчүн негиз болуп фитосанитардык тобокелдикти талдоонун жыйынтыктары эсептелет.
45. Зыяндуу организм ыйгарым укуктуу орган өткөргөн фитосанитардык тобокелдикти талдоонун жыйынтыктары боюнча мүчө мамлекеттин биринин аймагы (же анын бөлүгү) үчүн карантиндик объект статусун алган учурда бирдиктүү тизмеге киргизилет. 
46. Бирдиктүү тизмеге киргизилген карантиндик объекттер менен күрөшүү боюнча чаралар комплексин иштеп чыгуу жана колдонуу ыйгарым укуктуу органдын компетенциясына кирет.
47. Мүчө мамлекеттин чектеш аймактарында бирдиктүү тизмеге киргизилген карантиндик объектти тапкан учурда бул мүчө мамлекеттердин ыйгарым укуктуу органдары аны жөнгө салуу боюнча чаралардын комплексин уюштурууга биргелешкен иш-аракеттерди көрүшөт. 
48. Өз мамлекетинин аймагында мурда жок болгон, бирдиктүү тизмекке киргизилген карантиндик объектти тапкан ыйгарым укуктуу орган бул жөнүндө жана көрүлүп жаткан чаралар тууралуу башка мүчө мамлекеттердин ыйгарым укуктуу органдарына маалымдайт.
49. Мүчө мамлекеттердин аймактарынын карантиндик фитосанитардык абалы тууралуу маалымат «Интернет» маалыматтык-телекоммуникациялык желесиндеги ыйгарым укуктуу органдардын расмий сайттарына, ошондой эле Бирликтин расмий сайтына жайгаштырылат.


__________________
